Imtella' Novembru 1, 2021 - Aġġornata 1 Ta' Novembru, 2021 1:03pm Informazzjoni privata dwar persuni li jużaw applikazzjoni li tlaqqa' lin-nies LGBT fl-Iżrael spiċċat imxerrda fuq l-internet. Id-dettalji ta' diversi spiċċaw fil-pubbliku wara li hackers li għandhom rabtiet mal-Iran attakkaw il-kumpanija tal-internet Iżraeljana, Cyberserve. Riżultat ta' dan l-attakk, bosta websajts ma baqgħux aċċessibbli fl-Iżrael, fosthom dik tat-trasport pubbliku tal-Iżrael. L-imħuħ wara dan l-attakk xerrdu d-dettalji personali ta' diversi fosthom ta' persuni li jużaw l-app li tlaqqa' lin-nies LGBT, magħrufa bħala 'Atraf'. Il-grupp tal-hackers magħruf bħala Black Shadow ħa r-responsabilità ta' dan l-attakk. Fl-imgħoddi, Black Shadow wettaq kemm-il attakk bħal dan fil-konfront tal-Iżrael, fosthom fuq il-kumpanija tal-assigurazzjoni tal-karozzi Shirbit f'Diċembru tas-sena l-oħra. Hu stmat, li matul l-2020 Black Shadow daħħal aktar minn biljun dollaru mill-kumpaniji Iżraeljani bl-attakki li wettaq fuq l-internet. S'issa għadu mhux magħruf jekk Black Shadow hux qed jitlob somma flus biex jerħi l-aċċess għall-websajts Iżraeljani li rnexxielu jieħu r-riedni tagħhom.